১৯৯৩–৯৪ বুন্দেসলিগা
১৯৯৩–৯৪ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৩১তম মৌসুম ছিল। এই মৌসুমটি ১৯৯৩ সালের ৬ই আগস্ট তারিখে শুরু হয়ে ১৯৯৪ সালের ৭ই মে তারিখে সম্পন্ন হয়েছিল। আইন্ট্রাখট ফ্রাঙ্কফুর্টের পোলীয় আক্রমণভাগের খেলোয়াড় ইয়ান ফুরতোক এই মৌসুমের প্রথম গোল করেছিলেন। ভেয়ার্ডার ব্রেমেন বুন্দেসলিগার পূর্ববর্তী আসরের চ্যাম্পিয়ন, যারা ১৯৯২–৯৩ মৌসুমে ৪৮ পয়েন্ট অর্জন করে এই প্রতিযোগিতার ইতিহাসে ৩য় বারের মতো শিরোপা জয়লাভ করেছিল। এই মৌসুমে ৪৪ পয়েন্ট অর্জন করে বায়ার্ন মিউনিখ ১২তম বারের মতো বুন্দেসলিগা এবং ১৩তম বারের মতো জার্মান শিরোপা জয়লাভ করেছিল। কাইজারস্লাউটার্নের জার্মান আক্রমণভাগের খেলোয়াড় স্টেফান কুনৎস ১৮ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।